  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 4-тӥ шуркынмонэ, Калыкъёслэн огазе кариськемзылэн нуналазы но Удмуртилэн кунлык нуналаз, Москваысь ВДНХ-ын элькунлэн тӧроез Александр Бречалов нимо-дано улосчиосынымы ӵош «Мы из Удмуртии» стендэз усьтӥзы. Со сярысь улосвыл тӧролэн но кивалтэтлэн пресс-службазы ивортӥз. « Туннэ ми Россиын улӥсьёсты тодматомы соосын, кин лэсьтэ ваньзэ сое, маин данъяське Удмуртия. Милям туж ӟеч, ужаны быгатӥсь, ужез яратӥсь но шаерзэс яратӥсь адямиосмы. Та стенд нырысь ик соос сярысь, малы ке шуоно эмчиослэн, дышетӥсьёслэн, заводын тыршисьёслэн, гуртоосмылэн ужзытэк номыр ӧй луысал. Татын котькуд куно ужбергатӥсьёслэсь веранъёссэс адӟыны но кылзыны, «ИЖ» мотоциклэн туспуктэм лэсьтыны, Удмуртилэн асӧртэмлыкез сярысь тодыны быгатоз » Александр Бречалов, Удмуртилэн тӧроез «Мы из Удмуртии» стендэз усьтон дыръя куноос Россиын но дуннеын тодмо спортсменъёсын но артистъёсын вераськыны быгатӥзы, соос пӧлын баскетболист Андрей Кириленко, биатлонист Иван Черезов, следж-хоккеист Владимир Каманцев, балерина Елена Евсеева. « Милям туж чебер стендмы, со Удмуртия понна данъяськон мылкыдэз пуромытэ. Мон котьку шумпотыса бертӥсько вордскем Ижкарам, малы ке шуоно со мынам вордскем музъеме, отын уло анае но атае. <…> Мон туннэ адӟи адямиосты, кин Удмуртиез данъя, кин со шаерез вунонтэм кариз. Данъяськисько, мон Удмуртиысь шуыса » Елена Евсеева, Мариинской театрысь балерина, Удмуртиысь дано артистка Нырысетӥосыз пӧлын стендэз быдэс элькунысь нылпи юртъёсысь 40 пиналъёс адӟизы. Ваньзы соос ӵошатсконъёсын, пӧртэм вожвылъяськонъёсын но ӵектосъёсын вормисьёс. Стендысь пӧртэм аръёсы ужпӧрез, лулчеберетэз, тодосэз, спортэз кылдытӥсь но азинтӥсь, азинлыко ӵектосъёсты улонэ пыӵатӥсь муртъёс возьматэмын. Отын ик улосвылэз азинтон луонлыкъёсты адӟыны луэ – сиён-юон но крезьгуро фестивальёсын кутскыса, тодослыко ужпӧрез кылдытытозь. « Удмуртия котьку калыкеныз дано вал. <…> Милям туж трос устолыко кырӟасьёсмы, крезьгурасьёсмы, спортсменъёсмы, ужбергатӥсьёсмы, фермеръёсмы, дышетӥсьёсмы, эмчиосмы. Мон малпасько, котькудӥз сярысь быдэс Россия тодыны кулэ » Владислав Лекомцев, куасэн бызьылонъя но биатлонъя кык полэс паралимпи чемпион 5-тӥ толсуре ВДНХ-ын Удмуртилэн нуналэз ортчоз, со улсын трос ужрадъёс чакламын, соос пӧлын йӧскалык лулчеберетэз дышетон ужпумъёслы сӥзем форум. «Россия» адӟытон-форум 202-тӥ арысь 12-тӥ оштолэззь ужалоз. Тегъёс: Удмуртия Москва адӟытон форум Россия  